དེས་ན་རྣམ་ཐར་དང་ལོ་རྒྱུས་གང་ཞིག་ཡིན་རུང་ཚིག་གི་སྡེབ་སྦྱོར་གཙིགས་མི་ཆེ་བར་དོན་དམ་དངོས་ཡོད་ཀྱི་ལོ་རྒྱུས་བཟང་ངན་ཅི་བྱུང་ཇི་མ་ཇི་བཞིན་དུ་བརྗོད་པ་ཡིན་ན།དེས་ཕྱི་རབས་རྗེས་འཇུག་པ་རྣམས་ལ་ལོ་རྒྱུས་དངོས་གང་ཡིན་ཤེས་རྒྱུར་ཕན་ཐོགས་ཆེ་བར་མ་ཟད།དངོས་གཙོ་སྨྲ་བའི་ཚན་རིག་པས་ཀྱང་དཔྱད་གཞིར་རུང་བའི་ལོ་རྒྱུས་ཡང་དག་ཅིག་ཏུ་ངོས་འཛིན་བྱེད་ངེས།དེ་མིན་བོད་ཀྱི་ལོ་རྒྱུས་དང་རྣམ་ཐར་སོགས་ཕལ་ཆེ་བ་བཅོས་སྒྲུང་ལྟ་བུ་ཞིག་ལས་ལོ་རྒྱུས་དངོས་མཚོན་པར་བྱེད་པའི་རྣམ་ཐར་ཞིག་ཆེས་དཀོན་པའི་གནས་སུ་གྱུར་ཡོད།དེས་ན་ཀུན་མཁྱེན་ཉི་མའི་རྣམ་ཐར་འདི་བཞིན་མཁས་པའི་ཁྱུ་མཆོག་ཁུ་བོ་ཀཾ་བླ་མ་གཡུང་དྲུང་ཉི་རྒྱལ་མཆོག་ནས་ཁྱེད་ཀྱི་རྣམ་ཐར་བྲིས་ཞེས་རྣམ་ཐར་གྱི་ཁོག་དབུབ་བྲིས་པ་ཞིག་ཕུལ་བ་སོགས་བསྐུལ་མ་ནན་ཏན་གནང་བ་ལ་བརྟེན་ནས་བྲིས་པར་གསུངས་པ་ལྟར།རང་གི་ལོ་རྒྱུས་རང་ཉིད་ཀྱིས་བྲིས་ཤིང་དེ་ཡང་ཕུལ་བྱུང་དང་རབ་བཏགས་ཀྱིས་ཀླུབས་པ་མིན་པར་རང་གི་ལོ་རྒྱུས་དངོས་ཇི་བཞིན་པར་བྲིས་པའི་རང་རྣམ་ཙམ་དུ་མ་ཟད།ཆེས་རྙེད་པར་དཀའ་བའི་བོད་དང་བོན་གྱི་ལོ་རྒྱུས་གལ་ཆེ་བ་མང་པོ་ཞིག་རྣམ་ཐར་དེ་ལས་ཤེས་རྟོགས་འབྱུང་གི་ཡོད།དཔེར་ན་བེ་རི་རྒྱལ་པོའི་སྐོར་དང་དེ་བཞིན་རྒྱལ་བ་བྲུ་ཚང་གི་ཁྱིམ་གཞིས་སུ་པཎ་ཆེན་གྱི་ཡང་སྲིད་འཁྲུངས་ཚུལ་གྱི་སྐོར་དང་།བོན་གྱི་དགོན་པ་ཁག་ཅིག་ལ་པཎ་ཆེན་མཆོག་ནས་ཆོས་ལུགས་གཞན་དུ་བསྒྱུར་མི་ཆོག་པའི་བཀའ་ཡིག་ཤེ་བམ་གནང་ཚུལ།